Formanden for Dansk Folkeparti, Kristian Thulesen-Dahl siger, at det hovedsaligt er migranter, som krydser de danske grænser. Det forklarer han i et længere interview med TV 2.

- Det er jo primært migranter. De er jo ude i en asylshopping, hvor de ser hvilket land, de gerne vil hen til. Så rejser man igennem det ene fredelige land efter det andet. Hvis der var tale om flygtninge, så ville man jo bare være glad for at komme væk fra gru og rædsel, siger Thulesen-Dahl.

Han mener, at hvis man kommer fra krig og forfølgelse, så må Danmark være et fantastisk land at komme til. Han forklarer derfor, at når der er flygtninge som mener, at Sverige er bedre end Danmark, fordi de har fået at vide, at forholdene er bedre der, så er det et udtryk for asylshopping.

Wild west-tilstande

Kristian Thulesen-Dahl, kaldte tidligere i dag situationen i Danmark for ’wild west’-tilstande, og gik i rette med, at myndighederne ikke satte ind i forhold til de mange flygtninge og migranter, der de seneste to dage er ankommet til Danmark.

Kristian Thulesen-Dahl siger, at han finder det ’bizart’, at man lukkede dele af en dansk motorvej.

- Det må være sådan, at når Tyskland har valgt at åbne dørene, så må Tyskland også tage et ansvar for det. Vi vil gerne værne om de ydre danske grænser. Vi ønsker ikke wild west-tilstande, siger Kristian Thulesen-Dahl.

- Vi kan frit tage diskussionen om grænsekontrol

På spørgsmålet om hvorvidt at Dansk Folkeparti kunne have udøvet mere indflydelse i situationen, hvis de havde været i regering, siger Kristian Thulesen-Dahl, at situationen meget godt begrunder, hvorfor det er godt at stå uden for regeringen.

- Vi kan tage den her debat fuldstændig frit med den danske befolkning. Altså diskussionen om hvorvidt vi skal have grænsekontrol. Havde vi været låst i en regering, så havde vi ikke mulighed for at forfægte det her synspunkt, siger Kristian Thulesen-Dahl

Logisk at man vil hjælpe

I forhold til den nuværende situation i Danmark mener Kristian Thulesen-Dahl, at der burde have været ført bedre kontrol med de ankomne migranter og flygtninge, men han forstår godt danskernes behov for at hjælpe.

- Det er helt logisk, at der er mennesker, som føler en trang til at hjælpe, og hvis man så får det godt med sig selv, ved at komme med bamser, tæpper og lignende, så kan jeg selvfølgelig ikke udsætte noget som helst på det, siger Kristian Thulesen-Dahl.

Han uddyber, at organisationsfolk omkring Rødby siger, at der ikke længere er behov for sådanne ting, og opfordrer i stedet til, at man hjælper ved at sende ting og penge til flygtningelejre i nærområderne.